KIRJALLINEN KYSYMYS E-1763/99 esittäjä(t): Michiel van Hulten (PSE) komissiolle. Kalastus Alankomaissa ja monivuotinen ohjausohjelma.



Virallinen lehti nro 203 E , 18/07/2000 s. 0040 - 0041



KIRJALLINEN KYSYMYS E-1763/99 esittäjä(t): Michiel van Hulten (PSE) komissiolle (11. lokakuuta 1999) Aihe: Kalastus Alankomaissa ja monivuotinen ohjausohjelma 1. Useat jäsenvaltiot eivät ole täyttäneet monivuotisen ohjausohjelman (MOO) mukaisia velvollisuuksiaan. Kuitenkin ainoastaan Alankomaat on saatettu vastuuseen asiasta. Voisiko komissio ilmoittaa, missä määrin jäsenvaltiot eivät ole täyttäneet velvollisuuksiaan? Miksi ainoastaan Alankomaat on saatettu vastuuseen? 2. Kunkin jäsenvaltion velvollisuudet MOO:ssa perustuvat yhteisön kalastuslaivastorekisteriin kirjattuihin tietoihin laivaston koosta. Euroopan tilintarkastustuomioistuin on toistuvasti osoittanut tämän rekisterin virheellisyyden. Siinä on monia vääriä tietoja. Mihin toimiin komissio aikoo ryhtyä tämän tilintarkastustuomioistuimen arvostelun johdosta? Onko komissio valmis määrittelemään velvollisuudet uudestaan luotettavien lukujen perusteella? 3. Jos jäsenvaltiot pitäytyvät suurimmassa sallitussa saaliissa ja kiintiössä, onko silloin oikein, että laivasto määrätään rakenneohjelman (MOO) yhteydessä laajaan saneeraukseen tai että sillä on niin vähän kalastuspäiviä, että kiintiötä ei saada täyteen? Mitä perusteita rakenneohjelman (MOO) noudattamiselle on? 4. Miksi pyyntiponnistusten vähennysprosentti säädetään MOO:ssa viideksi vuodeksi, vaikka sallittu pyyntimäärä vaihtelee vuosittain huomattavasti? Onko mahdollista sovittaa vähennysprosentit suurimpaan sallittuun saaliiseen (TAC) ohjelman voimassaolon ajaksi? Franz Fischlerin komission puolesta antama vastaus (18. marraskuuta 1999) 1. Jäsenvaltioiden kalastuslaivastojen eri osien pyyntiponnistusten kehityksestä suhteessa monivuotisten ohjausohjelmien (MOO) alku-, väli- ja lopputavoitteisiin laaditaan vuosittain kertomus neuvostolle ja parlamentille. Viimeisin kertomus käsittelee vuotta 1997(1), ja siinä mainitaan erityisesti tietyissä jäsenvaltioissa todetuista viivästymisistä. Komissio valmistelee parhaillaan vuoden 1998 kertomusta. Komissio on aloittanut rikkomisesta johtuvan menettelyn Alankomaita vastaan kyseisen jäsenvaltion MOO:n toteuttamisen osalta. Komissio tarkastelee tässä yhteydessä myös sitä, missä määrin kaikki muut jäsenvaltiot ovat noudattaneet MOO:iensa toteuttamiseen liittyviä velvollisuuksiaan. 2. Yhteisön kalastusalusrekisterin tietoihin sovelletaan 30 päivänä syyskuuta 1998 annetun komission asetuksen (EY) N:o 2090/98 (2) säännöksiä, joiden mukaan jäsenvaltioiden on kerättävä ja toimitettava tiedot komissiolle elektronisessa muodossa. Rekisterin tiedot kattavat yhteisön laivaston ominaispiirteet 1. tammikuuta 1989 alkaen sekä kaikki sen jälkeen tapahtuneet muutokset. Rekisterin luotettavuutta on parannettu merkittävästi sen perustamisen jälkeen. Jäsenvaltiot ovat joutuneet hiljattain tarkistamaan kansalliset rekisterinsä (1. tammikuuta 1997 alkaneen) neljännen MOO:n täytäntöönpanon yhteydessä kalastuslaivastojen jakamisessa osiin tapahtuneiden muutosten, pyydysten luetteloinnin tai pyyntiponnistusjärjestelmien toteuttamisen seurauksena. Rekisterin tietojen laadun parantamiseksi on myös käynnistetty sarja jäsenvaltioiden välisiä tapaamisia. Komissio on valmis arvioimaan tapauskohtaisesti aikaisempien MOO:ien alkuperäisten tai lopullisten tavoitteiden muuttamista uusien tietojen perusteella ottaen huomioon kyseiset lisätiedot ja koko aineiston. 3. Komissio haluaa täsmentää, että ne vuotuiset pyyntimäärät, joilla kalavaroja voidaan määrällisesti verottaa, määräytyvät suurimpien sallittujen saaliiden (TAC) ja kiintiöiden perusteella, kun taas pyyntiponnistusten enimmäismäärät vahvistetaan MOO:ssa. Nämä ovat toisiaan täydentäviä kalastuksen hallintojärjestelmiä, joiden tavoitteita on noudatettava toisistaan riippumatta yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92 (3) 4, 8 ja 11 artiklan säännösten mukaisesti. 4. Pyyntimäärien rajoittaminen vuosittain (TAC:it ja kiintiöt) ei ole ristiriidassa MOO:ien monivuotisuuden kanssa, koska TAC:it vahvistetaan kalakantojen tilaa koskevien tuoreimpien tieteellisten tietojen perusteella, kun taas toimenpiteet laivaston vähentämiseksi (MOO) ovat rakenteellisia toimenpiteitä, jotka sisältyvät kalastusyritysten strategioihin. Komissio harkitsee sääntelyn kehittämistä siten, että nämä kaksi järjestelmää voitaisiin ajallisesti sovittaa lähemmäs toisiaan. Koska kalastustoiminta on yhä luonteeltaan hyvin vaihtelevaa ja koska monet kaupalliset kalastusyritykset pyytävät useita lajeja, nykyisen sääntelyn puitteissa on vaikea mukauttaa MOO:n tavoitteet täsmällisesti kalakantojen vaihteluihin. Tämä mahdollisuus on kuitenkin olemassa piakkoin välitarkistusvaiheeseen tulevaa neljättä MOO:a koskevissa määräyksissä. (1) KOM(1999) 175 lopullinen. (2) EYVL L 266, 1.10.1998. (3) EYVL L 389, 31.12.1992.